CELEX: 32020R0356
Language: lt
Date: 2020-03-04 00:00:00
Title: Komisijos Reglamentas (ES) 2020/356 2020 m. kovo 4 d. kuriuo dėl polisorbatų (E 432–436) naudojimo gazuotuose gėrimuose iš dalies keičiamas Europos Parlamento ir Tarybos reglamento (EB) Nr. 1333/2008 II priedas (Tekstas svarbus EEE)

5.3.2020   
               
               
                  LT
               
               
                  Europos Sąjungos oficialusis leidinys
               
               
                  L 67/31
               
            
         KOMISIJOS REGLAMENTAS (ES) 2020/356
         2020 m. kovo 4 d.
         kuriuo dėl polisorbatų (E 432–436) naudojimo gazuotuose gėrimuose iš dalies keičiamas Europos Parlamento ir Tarybos reglamento (EB) Nr. 1333/2008 II priedas
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2008 m. gruodžio 16 d. Europos Parlamento ir Tarybos reglamentą (EB) Nr. 1333/2008 dėl maisto priedų (1), ypač į jo 10 straipsnio 3 dalį,
         kadangi:
         
                     (1)
                  
                  
                     Reglamento (EB) Nr. 1333/2008 II priede nustatytas Sąjungos maisto priedų, leidžiamų naudoti maisto produktuose, sąrašas ir jų naudojimo sąlygos;
                  
               
                     (2)
                  
                  
                     pagal Europos Parlamento ir Tarybos reglamento (EB) Nr. 1331/2008 (2) 3 straipsnio 1 dalyje nurodytą bendrą procedūrą tas sąrašas gali būti atnaujintas Komisijos iniciatyva arba gavus paraišką;
                  
               
                     (3)
                  
                  
                     pagal Reglamento (EB) Nr. 1333/2008 II priedą polioksietileno sorbitano tristearatą (polisorbatą 65) (E 436) šiuo metu leidžiama naudoti kaip „polisorbatų“ (E 432–436) grupės maisto priedą įvairiuose maisto produktuose, neviršijant didžiausio leidžiamo 500–10 000 mg/kg kiekio, ir maisto papilduose pagal quantum satis principą;
                  
               
                     (4)
                  
                  
                     2018 m. liepos 4 d. buvo pateikta paraiška dėl leidimo naudoti polisorbatą 65 (E 436) kaip priešputį kelių rūšių gėrimuose. Vėliau pagal Reglamento (EB) Nr. 1331/2008 4 straipsnį su paraiška buvo supažindintos valstybės narės;
                  
               
                     (5)
                  
                  
                     paraiškoje nurodyta, kad pagal siūlomą paskirtį didžiausias polisorbato 65 (E 436) kiekis, reikalingas putojimo apribojimui ir slopinimui gazuotų gėrimų gamybos metu, kad aplink burbuliukus susidarytų jo sluoksnis, kuris stabilizuotų didesnius burbuliukus ir neleistų jiems susijungti ir sprogti, yra 10 mg/kg. Iš paraiškos matyti, kad putojimo slopinimas reikalingas siekiant veiksmingai dirbti su gamybos įrenginiais, mažinti gaminių atliekas, užtikrinti saugą darbo vietoje ir palaikyti įrenginių švarą bei higieną;
                  
               
                     (6)
                  
                  
                     pagal Reglamento (EB) Nr. 1331/2008 3 straipsnio 2 dalį Komisija, siekdama atnaujinti Reglamento (EB) Nr. 1333/2008 II priede pateiktą Sąjungos maisto priedų sąrašą, turi prašyti Europos maisto saugos tarnybos (toliau – Tarnyba) pateikti nuomonę, išskyrus tuos atvejus, kai atnaujinus minėtą sąrašą nedaromas poveikis žmonių sveikatai;
                  
               
                     (7)
                  
                  
                     2015 m. Tarnyba pakartotinai įvertino polisorbatų (E 432–436), kurie naudojami kaip maisto priedai, saugą (3). Tarnyba padarė išvadą, kad tiek vidutinio, tiek aukšto poveikio lygio įverčiai neviršijo leidžiamos paros dozės (LPD), kuri yra 25 mg/kg kūno masės per parą ir skirta visoms amžiaus grupėms pagal patikslintą scenarijų, kuriame neatsižvelgiama į lojalumą prekės ženklui, nors mažų vaikų atveju aukščiausio lygio poveikio įverčiai beveik prilygo LPD. Tarnyba pažymėjo, kad reikia daugiau duomenų norint sumažinti neapibrėžtumą naudotame patikslintame poveikio vertinimo scenarijuje, nes nebuvo gauta pranešimų apie naudojimą trijų kategorijų maisto produktuose ir nuomonėje nebuvo įmanoma apsvarstyti kitų su maistu gaunamų polisorbatų poveikio šaltinių;
                  
               
                     (8)
                  
                  
                     paraiškoje pareiškėjas įvertino poveikį naudodamas Tarnybos parengtą maisto priedų suvartojimo modelį (4). Pateikti įverčiai rodo, kad dėl prašomos išplėstos naudojimo paskirties kylantis papildomas poveikis yra nedidelis (mažiau nei 1 % LPD);
                  
               
                     (9)
                  
                  
                     kad polisorbabto 65 (E 436) naudojimo paskirtis būtų išplėsta ir didžiausias leidžiamas 10 mg/kg jo kiekis būtų naudojamas maisto produktuose, priklausančiuose Reglamento (EB) Nr. 1333/2008 II priedo E dalyje nurodytoms kategorijoms 14.1.4 „Aromatizuoti gėrimai“, 14.2.3 „Sidras ir kriaušių sidras“, 14.2.4 „Vaisių vynas ir made wine“ ir 14.2.8 „Kiti alkoholiniai gėrimai, įskaitant alkoholinių gėrimų ir nealkoholinių gėrimų mišinius ir spiritinius gėrimus, kurių alkoholio koncentracija yra mažesnė kaip 15 %“, reikia atnaujinti Sąjungos sąrašą, o toks išplėstas naudojimas neturėtų turėti įtakos žmonių sveikatai, nes tokio naudojimo įtaka bendram polisorbatų (E 432–436) poveikiui yra nedidelė. Todėl Tarnybos nuomonės prašyti nebūtina;
                  
               
                     (10)
                  
                  
                     siekiant nuosekliai reaguoti į prašymą dėl (polisorbato 65) (E 436) naudojimo paskirties, tikslinga leisti naudoti polisorbatų (E 432–436) grupę atitinkamų kategorijų maisto produktuose;
                  
               
                     (11)
                  
                  
                     todėl tikslinga leisti naudoti polisorbatus (E 432–436) maisto produktuose, priklausančiuose kategorijoms 14.1.4 „Aromatizuoti gėrimai“, 14.2.3 „Sidras ir kriaušių sidras“, 14.2.4 „Vaisių vynas ir made wine“ ir 14.2.8 „Kiti alkoholiniai gėrimai, įskaitant alkoholinių gėrimų ir nealkoholinių gėrimų mišinius ir spiritinius gėrimus, kurių alkoholio koncentracija yra mažesnė kaip 15 %“, neviršijant didžiausio leidžiamo 10 mg/kg kiekio;
                  
               
                     (12)
                  
                  
                     todėl Reglamento (EB) Nr. 1333/2008 II priedas turėtų būti atitinkamai iš dalies pakeistas;
                  
               
                     (13)
                  
                  
                     šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,
                  
               PRIĖMĖ ŠĮ REGLAMENTĄ:
         
            1 straipsnis
            Reglamento (EB) Nr. 1333/2008 II priedas iš dalies keičiamas pagal šio reglamento priedą.
         
         
            2 straipsnis
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2020 m. kovo 4 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 354, 2008 12 31, p. 16.
         
            (2)  2008 m. gruodžio 16 d. Europos Parlamento ir Tarybos reglamentas (EB) Nr. 1331/2008, nustatantis maisto priedų, fermentų ir kvapiųjų medžiagų leidimų suteikimo procedūrą (OL L 354, 2008 12 31, p. 1).
         
            (3)  EFSA Journal 2015;13(7):4152.
         
            (4)  http://www.efsa.europa.eu/en/applications/foodingredients/tools
      
      
         
            PRIEDAS
            Reglamento (EB) Nr. 1333/2008 II priedo E dalis iš dalies keičiama taip:
            
                        1.
                     
                     
                        prie maisto produktų kategorijos 14.1.4 „Aromatizuoti gėrimai“ po įrašo, skirto sojos pupelių hemiceliuliozei (E 426), įterpiamas toks naujas įrašas, skirtas polisorbatams (E 432–436):
                        
                                     
                                 
                                 
                                    „E 432–436
                                 
                                 
                                    Polisorbatai
                                 
                                 
                                    10
                                 
                                 
                                    1)
                                 
                                 
                                    Tik gazuoti gėrimai“
                                 
                              
                  
                        2.
                     
                     
                        prie maisto produktų kategorijos 14.2.3 „Sidras ir kriaušių sidras“ po įrašo, skirto 1,2-propandiolio alginatui (E 405), įterpiamas toks naujas įrašas, skirtas polisorbatams (E 432–436):
                        
                                     
                                 
                                 
                                    „E 432–436
                                 
                                 
                                    Polisorbatai
                                 
                                 
                                    10
                                 
                                 
                                    1)
                                 
                                 
                                    Tik gazuoti gėrimai“
                                 
                              
                  
                        3.
                     
                     
                        prie maisto produktų kategorijos 14.2.4 „Vaisių vynas ir made wine“ po įrašo, skirto metavyno rūgščiai (E 353), įterpiamas toks naujas įrašas, skirtas polisorbatams (E 432–436):
                        
                                     
                                 
                                 
                                    „E 432–436
                                 
                                 
                                    Polisorbatai
                                 
                                 
                                    10
                                 
                                 
                                    1)
                                 
                                 
                                    Tik gazuoti gėrimai“
                                 
                              
                  
                        4.
                     
                     
                        prie maisto produktų kategorijos 14.2.8 „Kiti alkoholiniai gėrimai, įskaitant alkoholinių gėrimų ir nealkoholinių gėrimų mišinius ir spiritinius gėrimus, kurių alkoholio koncentracija yra mažesnė kaip 15 %“ po įrašo, skirto 1,2-propandiolio alginatui (E 405), įterpiamas toks naujas įrašas, skirtas polisorbatams (E 432–436):
                        
                                     
                                 
                                 
                                    „E 432–436
                                 
                                 
                                    Polisorbatai
                                 
                                 
                                    10
                                 
                                 
                                    1)
                                 
                                 
                                    Tik gazuoti gėrimai“